KOMISSION TÄYTÄNTÖÖNPANOPÄÄTÖS (EU) 2021/1956,

annettu 10 päivänä marraskuuta 2021,

unionin pelastuspalvelun osaamisverkoston perustamisesta ja organisaatiorakenteesta

(tiedoksiannettu numerolla C(2021) 7939)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon unionin pelastuspalvelumekanismista 17 päivänä joulukuuta 2013 annetun Euroopan parlamentin ja neuvoston päätöksen N:o 1313/2013/EU (1) ja erityisesti sen 32 artiklan 1 kohdan h alakohdan,

sekä katsoo seuraavaa:

(1) Päätöksessä N:o 1313/2013/EU säädetyllä unionin pelastuspalvelumekanismilla, jäljempänä ’unionin mekanismi’, pyritään tehostamaan unionin ja jäsenvaltioiden välistä yhteistyötä ja helpottamaan koordinointia pelastuspalvelualalla, jotta voidaan parantaa unionin avustustoimia luonnon ja ihmisen aiheuttamien katastrofien yhteydessä.

(2) Päätöksen N:o 1313/2013/EU 13 artiklan mukaisesti olisi perustettava unionin pelastuspalvelun osaamisverkosto, jäljempänä ’osaamisverkosto’, jonka tarkoituksena on koota, käsitellä ja jakaa unionin mekanismin kannalta olennaista osaamista ja tietoa sisällyttämällä verkostoon asiaankuuluvia pelastuspalvelu- ja katastrofinhallintatoimijoita, osaamiskeskuksia, yliopistoja ja tutkijoita, ja noudattamalla useita riskejä kattavaa lähestymistapaa.

(3) Päätöksen N:o 1313/2013/EU 13 artiklan 1 kohdan mukaisesti komissio tukee osaamisverkoston avulla suunnittelu- ja päätöksentekoprosessien johdonmukaisuutta helpottamalla jatkuvaa tietojen ja osaamisen vaihtoa, johon osallistuvat unionin mekanismin kaikki toiminta-alat. Helpottaessaan jatkuvaa tietojen ja osaamisen vaihtoa komission olisi laadittava osaamisverkon avulla strategiasuunnitelmia, joissa esitetään osaamisverkoston strategiset linjaukset tuleville vuosille.

(4) Luodakseen synergioita muiden asiaankuuluvien ryhmien ja verkostojen välille osaamisverkoston olisi tehtävä tiivistä yhteistyötä päätöksen N:o 1313/2013/EU 33 artiklan 1 kohdassa tarkoitetun komitean sekä komission asiantuntijaryhmien ja muiden vastaavanlaisten elinten rekisteriin rekisteröityjen pelastuspalvelun ja katastrofinhallinnan alalla toimivien komission asiantuntijaryhmien kanssa. Osaamisverkoston ja hätäavun koordinointikeskuksen (ERCC) on määrä tehdä tiivistä yhteistyötä varmistaakseen täydentävyyden ja keskinäisen tuen toimissaan.

(5) Osaamisverkoston ei tulisi olla päällekkäinen muiden verkoston soveltamisalaan liittyvien komission aloitteiden kanssa, vaan sen olisi hyödynnettävä niiden tuloksia.

(6) Osaamisverkoston virallinen perustaminen edellyttää osaamisverkoston organisaatiorakennetta ja toimintaa koskevien sääntöjen hyväksymistä.

(7) Osaamisverkoston organisaation olisi koostuttava neuvoa-antavista elimistä ja sihteeristöstä. Osaamisverkoston neuvoa-antavat elimet ovat lautakunta ja osaamisverkoston kunkin pilarin työryhmät.

(8) Lautakunnan olisi ensisijaisesti toimittava strategiafoorumina tarjoamalla strategista ohjausta komissiolle, ja sillä olisi oltava osaamisverkostoa koskevia neuvoa-antavia valvontatehtäviä.

(9) Osaamisverkoston toiminnan tehokkaan ja toimivan organisoinnin takaamiseksi on tarpeen perustaa osaamisverkoston sihteeristö. Komission olisi huolehdittava sihteeristön tehtävistä ja etenkin hallinnoitava ja koordinoitava osaamisverkostoa. Sihteeristön ensisijaisina tehtävinä on varmistaa johdonmukaisuus, synergia ja sujuva tiedonkulku osaamisverkostossa sekä koordinoida osaamisverkoston toimintaa strategisen suunnittelun mukaisesti.

(10) Osaamisverkosto ja sen toimet olisi jäsennettävä kahteen pääpilariin – valmiuksien kehittämisen pilari ja tiedepilari – joiden olisi luotava puitteet osaamisverkoston keskeisille toimille ja edistettävä verkostopohjaista vaihtoa niiden soveltamisalalla. Valmiuksien kehittämisen pilarissa olisi pyrittävä kokoamaan yhteen, edistämään ja vahvistamaan sellaisia valmiuksien kehittämisaloitteita, jotka ovat merkityksellisiä pelastuspalvelun ja katastrofihallinnan sidosryhmille, keskittyen erityisesti unionin mekanismiin. Tiedepilarissa olisi pyrittävä kokoamaan tiedeyhteisöt, alan toimijat ja päättäjät monialaiseen ja valtioiden rajat ylittävään yhteistyöhön, jotta tieteellistä tietoa voidaan soveltaa tehokkaammin katastrofiriskien hallintaan sekä erityisesti ennaltaehkäisy- ja valmiustoimiin.

(11) Valmiuksien kehittämisen pilarissa olisi keskityttävä tunnettuihin olemassa oleviin ohjelmiin ja hankkeisiin, kuten unionin mekanismin koulutus- ja harjoitusohjelmaan, pelastuspalvelualan asiantuntijoiden vaihtoon, osaamisverkoston kumppanuuksiin ja unionin mekanismin ennaltaehkäisy- ja valmiusohjelmaan. Näitä ohjelmia olisi vahvistettava asteittaisen ja jatkuvan prosessin avulla sekä täydennettävä muilla valmiuksien kehittämistoimilla. Tiedepilarin olisi perustuttava olemassa oleviin unionin mekanismia tukeviin tieteellisin rakenteisiin ja verkostoihin, erityisesti Euroopan komission yhteisen tutkimuskeskuksen hallinnoimaan katastrofiriskien hallinnan asiantuntijakeskukseen sekä asiaankuuluviin Horisontti Eurooppa -ohjelmiin, joista rahoitetaan tutkimus- ja innovointitoimia ja niihin liittyviä verkostoitumisaloitteita katastrofiriskien hallinnan alalla, ja tuotava ne yhteen.

(12) Osaamisverkoston jäsenten tietojen luovuttamista koskevien sääntöjen olisi oltava salassapitovelvollisuuden mukaisia.

(13) Jotta osaamisverkoston elinten toiminta olisi avointa, komission olisi julkaistava asiaankuuluvat kokousasiakirjat päätöksen N:o 1313/2013/EU 13 artiklan 1 kohdan d alakohdassa tarkoitetulla verkkoalustalla.

(14) Henkilötietojen käsittelyssä olisi noudatettava Euroopan parlamentin ja neuvoston asetusta (EU) 2018/1725 (2).

(15) Tässä päätöksessä säädetyt toimenpiteet ovat päätöksen N:o 1313/2013/EU 33 artiklan 1 kohdassa tarkoitetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Kohde Tällä päätöksellä vahvistetaan osaamisverkoston organisaatiorakenne ja toimintaperiaatteet, perustamalla lautakunta, sihteeristö ja pilarien työryhmät sekä vahvistamalla niiden kokoonpano, tehtävät ja toimintasäännöt.

2 artikla Unionin pelastuspalvelun osaamisverkosto Perustetaan unionin pelastuspalvelun osaamisverkosto. Sen tavoitteena on saavuttaa päätöksen N:o 1313/2013/EU 13 artiklassa säädetyt tavoitteet ja suorittaa siinä säädetyt tehtävät.

3 artikla Osaamisverkoston kokoonpano Osaamisverkoston organisaatio koostuu seuraavista neuvoa-antavista elimistä: a) lautakunta; b) pilarien työryhmät.

4 artikla Lautakunta Lautakunta neuvoo komissiota osaamisverkoston hallinnoinnissa ja varmistaa, että osaamisverkoston yleinen tarkoitus ja tärkeimmät tavoitteet täyttyvät päätöksen 1313/2013/EU 13 artiklan mukaisesti.

5 artikla Lautakunnan jäsenet 1. Lautakunta koostuu komission edustajasta ja kunkin jäsenvaltion edustajasta. Komissio ja jäsenvaltiot nimeävät lautakuntaan edustajan ja varaedustajan. Sukupuolten tasapuolista osallistumista on edistettävä. 2. Jäsenvaltioita edustavia lautakunnan jäseniä pidetään komission asiantuntijaryhmien perustamista ja toimintaa koskevien horisontaalisten sääntöjen vahvistamisesta 30 päivänä toukokuuta 2016 annetun komission päätöksen C(2016) 3301 final 7 artiklan 2 kohdan d alakohdassa tarkoitettuina D-tyypin jäseninä.

6 artikla Lautakunnan tehtävät 1. Lautakunnan tehtävänä on erityisesti: 1) neuvoa komissiota osaamisverkoston strategisten linjausten laatimisessa; 2) tarkistaa ja seurata osaamisverkoston työjärjestykseen, jäsenyyteen ja hallinnointiin liittyviä linjauksia sekä varmistaa niiden noudattaminen; 3) hyväksyä osaamisverkoston vuosikertomus; 4) raportoida toiminnastaan päätöksen N:o 1313/2013/EU 33 artiklan 1 kohdassa tarkoitetulle komitealle. 2. Komissio varmistaa, että lautakunnan työ toteutetaan tiiviissä yhteistyössä päätöksen N:o 1313/2013/EU 33 artiklan 1 kohdassa tarkoitetun komitean sekä komission asiantuntijaryhmien ja muiden vastaavanlaisten elinten rekisteriin rekisteröityjen pelastuspalvelun ja katastrofihallinnan alalla toimivien komission asiantuntijaryhmien kanssa.

7 artikla Lautakunnan toiminta 1. Lautakunnan puheenjohtajana toimii komission edustaja ja toisena puheenjohtajana edustaja siitä jäsenvaltiosta, joka on toiminut Euroopan unionin neuvoston puheenjohtajana kokousajankohtaa edeltäneellä kaudella. Komission edustaja kutsuu koolle kokouksen toista puheenjohtajaa kuullen vähintään kerran vuodessa. Lautakunnan kokoukset pidetään joko henkilökohtaisesti tai etäyhteydellä. 2. Puheenjohtajat laativat sihteeristön avustamina esityslistan ja jakavat sen lautakunnan jäsenille. Lautakunnan jäsenet voivat ehdottaa asioita esityslistalle omasta aloitteestaan viimeistään kokouksen alussa. Lautakunta hyväksyy esityslistan kunkin kokouksen alussa. 3. Lautakunta vahvistaa työjärjestyksensä komission asiantuntijaryhmiä varten vahvistaman työjärjestysmallin (3) pohjalta. 4. Lautakunta hyväksyy ei-sitovia suosituksia ja raportteja yksimielisesti. Jos yksimielisyyttä ei saavuteta, ei-sitovista suosituksista tai raporteista äänestetään ja niiden hyväksymiseen vaaditaan läsnä olevien jäsenten yksinkertainen enemmistö. Lautakunnan hyväksymät ei-sitovat suositukset ja raportit ovat luonteeltaan valmistelevia päätöksen N:o 1313/2013/EU 33 artiklan 1 kohdassa tarkoitetun komitean työn helpottamiseksi.

8 artikla Lautakunnan jäsenten kulujen korvaaminen 1. Lautakunnan jäsenet eivät saa palkkiota tehtäviensä hoitamisesta. 2. Komissio korvaa lautakunnan kokouksiin osallistuvien lautakunnan jäsenten matka- ja majoituskulut komission voimassa olevien säännösten (4) mukaisesti. 3. Edellä olevassa 2 kohdassa tarkoitetut kulut korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.

9 artikla Osaamisverkoston pilarit 1. Osaamisverkoston pilarit ovat foorumeita, joilla käynnistetään, suunnitellaan ja toteutetaan toimia, joiden yleisenä tavoitteena on edistää osaamisverkoston tavoitteita päätöksen N:o 1313/2013/EU 13 artiklan 1 kohdan mukaisesti. 2. Valmiuksien kehittämisen pilarissa on pyrittävä kokoamaan yhteen, edistämään ja vahvistamaan sellaisia valmiuksien kehittämisaloitteita, jotka ovat merkityksellisiä pelastuspalvelun ja katastrofihallinnan sidosryhmille, keskittyen erityisesti unionin mekanismiin. 3. Tiedepilarissa on pyrittävä kokoamaan tiedeyhteisöt, alan toimijat ja päättäjät monialaiseen ja valtioiden rajat ylittävään yhteistyöhön, jotta tieteellistä tietoa voidaan soveltaa tehokkaammin katastrofiriskien hallintaan sekä erityisesti ennaltaehkäisy- ja valmiustoimiin.

10 artikla Osaamisverkoston pilarien jäsenet ja toiminta 1. Pilarien työryhmät koostuvat komission edustajasta, kunkin jäsenvaltion edustajasta sekä kunkin unionin mekanismiin osallistuvan valtion edustajasta. 2. Jäsenvaltioita edustavia pilarien työryhmien jäseniä pidetään komission asiantuntijaryhmien perustamista ja toimintaa koskevien horisontaalisten sääntöjen vahvistamisesta 30 päivänä toukokuuta 2016 annetun komission päätöksen C(2016) 3301 final 7 artiklan 2 kohdan d alakohdassa tarkoitettuina D-tyypin jäseninä. Unionin mekanismiin osallistuvia valtioita edustavia pilarien työryhmien jäseniä pidetään komission asiantuntijaryhmien perustamista ja toimintaa koskevien horisontaalisten sääntöjen vahvistamisesta 30 päivänä toukokuuta 2016 annetun komission päätöksen C(2016) 3301 final 7 artiklan 2 kohdan e alakohdassa tarkoitettuina E-tyypin jäseninä. 3. Työryhmien puheenjohtaja on komission edustaja. 4. Pilarien työryhmien toiminta määritellään lautakunnan 7 artiklan mukaisesti hyväksymässä osaamisverkoston työjärjestyksessä. 5. Pilarien työryhmät eivät hyväksy suosituksia tai raportteja.

11 artikla Pilarien työryhmien tehtävät 1. Valmiuksien kehittämisen pilarin ja tiedepilarin työryhmät tukevat osaamisverkoston työtä. 2. Pilarien työryhmien tehtävänä on erityisesti: a) arvioida unionin mekanismin sekä jäsenvaltioiden ja unionin mekanismiin osallistuvien valtioiden tarpeita, ohjata asiaankuuluvat alhaalta ylöspäin suuntautuvat aloitteet osaamisverkostolle ja ehdottaa osaamisverkoston strategisten linjausten mukaisia toimia; b) toteuttaa ja edistää pilarien toimintaa sihteeristön tuella ja pyrkiä molempien pilarien aloitteiden väliseen synergiaan; c) raportoida lautakunnalle työryhmien toiminnasta. 3. Työryhmät voivat omasta aloitteestaan perustaa erityisaiheita käsitteleviä alaryhmiä jäsentensä tarpeiden ja/tai riskeihin tai skenaarioihin perustuvien prioriteettien perusteella. 4. Työryhmien on varmistettava asianmukainen tiedonkulku ja koordinointi kahden pilarin ja niiden toiminnan välillä.

12 artikla Pilarien työryhmien jäsenten kulujen korvaaminen Pilarien työryhmien jäsenten matka- ja majoituskuluihin sovelletaan 8 artiklaa.

13 artikla Tarkkailijat 1. Unionin mekanismiin osallistuvilla valtioilla on tarkkailijan asema lautakunnassa. Kukin osallistuva valtio nimeää edustajan ja varaedustajan tarkkailijaksi lautakuntaan. Sukupuolten tasapuolista osallistumista on edistettävä. 2. Tarkkailijat osallistuvat keskusteluihin ja tarjoavat asiantuntemustaan. Heillä ei kuitenkaan ole äänioikeutta. 3. Tarkkailijoita pidetään komission asiantuntijaryhmien perustamista ja toimintaa koskevien horisontaalisten sääntöjen vahvistamisesta 30 päivänä toukokuuta 2016 annetun komission päätöksen C(2016) 3301 final 7 artiklan 2 kohdan e alakohdassa tarkoitettuina E-tyypin jäseninä.

14 artikla Sihteeristö 1. Sihteeristö tukee osaamisverkoston elinten työtä koordinoinnin, johdonmukaisuuden ja tiedonvaihdon varmistamiseksi. 2. Komissio huolehtii sihteeristön tehtävistä. 3. Sihteeristön tehtävänä on: a) valmistella strategiasuunnitelmia sekä unionin pelastuspalvelumekanismin vuotuisessa tai monivuotisessa työohjelmassa hyväksyttyjä toimia ja varmistaa niiden täytäntöönpano; b) hallinnoida ja koordinoida osaamisverkoston toimintaa; c) raportoida osaamisverkoston toiminnasta. 4. Sihteeristö avustaa tarvittaessa osaamisverkoston neuvoa-antavien elinten kokouksissa.

15 artikla Luottamuksellisuus Lautakunnan jäsenten, sihteeristön ja pilarien työryhmien on noudatettava perussopimuksissa ja niiden täytäntöönpanosäännöissä vahvistettuja salassapitovelvollisuuksia sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksen (EU, Euratom) 2015/444 liitteessä (5). Komissio toteuttaa aiheelliset toimenpiteet, jos näitä velvollisuuksia ei noudateta.

16 artikla Avoimuus 1. Osaamisverkoston kokoonpanosta julkaistaan seuraavat tiedot komission asiantuntijaryhmien ja muiden vastaavanlaisten elinten rekisterissä sekä päätöksen N:o 1313/2013/EU 13 artiklan 1 kohdan d alakohdassa tarkoitetulla verkkoalustalla, joka tukee ja helpottaa tehtävien täytäntöönpanoa: a) niiden jäsenvaltioiden nimet, joita edustavat viranomaiset ovat lautakunnan ja pilarien työryhmien jäseniä; b) niiden viranomaisten nimet, jotka edustavat unionin mekanismiin osallistuvia valtioita pilarien työryhmissä; c) niiden viranomaisten nimet, jotka edustavat niitä unionin mekanismiin osallistuvia valtioita, joille myönnetään tarkkailijan aseman lautakunnassa. 2. Kaikki osaamisverkoston elinten kokousten asiakirjat, mukaan lukien esityslistat, pöytäkirjat ja osallistujien kannanotot, on asettava saataville komission asiantuntijaryhmien rekisteriin ja julkaistava samalla päätöksen N:o 1313/2013/EU 13 artiklan 1 kohdan d alakohdassa tarkoitetulla verkkoalustalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemista koskevat poikkeukset rajoitetaan tapauksiin, joissa asiakirjan sisältämien tietojen ilmaiseminen vaarantaisi yleisen tai yksityisen edun suojan asetuksen (EY) N:o 1049/2001 4 artiklassa määritellyllä tavalla (6).

17 artikla Henkilötietojen suoja Tätä työjärjestystä sovellettaessa kaiken henkilötietojen käsittelyn on oltava asetuksen (EU) 2018/1725 mukaista.

18 artikla Osoitus Tämä päätös on osoitettu kaikille jäsenvaltioille.

Tehty Brysselissä 10 päivänä marraskuuta 2021. Komission puolesta Janez LENARČIČ Komission jäsen

(1) EUVL L 347, 20.12.2013, s. 924.

(2) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

(3) Annex 3 of Commission Decision C(2016) 3301 final of 30.5.2016 establishing horizontal rules on the creation and operation of Commission expert groups.

(4) Commission Decision C(2007) 5858 of 5 December 2007’Rules on the reimbursement of expenses incurred by people from outside the Commission invited to attend meetings in an expert capacity’.

(5) Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).

(6) Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).